Trine Bramsen (S), 2013-04-12:
Med dagens forespørgsel ønskes en debat om ekstremisme i Danmark, og lad mig derfor starte med at slå fast, at vi Socialdemokrater på det kraftigste tager afstand fra personer eller grupper, der forsøger at fremme ekstreme holdninger f.eks. gennem voldelige eller andre ulovlige metoder.
Vi Socialdemokrater mener, at alle former for ekstremisme skal bekæmpes.
Det gælder, uanset om der er tale om ekstremisme af politisk eller religiøs karakter.
Danmark er i udpræget grad et retssamfund, hvor alle er lige for loven.
Som enkeltperson eller gruppe er man sikret både ytrings- og forsamlingsfrihed og retten til at dele og organisere sig efter anskuelser, politiske som religiøse.
Lovgivningsmæssigt er man som individ sikret mod diskrimination og forskelsbehandling, ligesom mulighederne for at søge indflydelse politisk eller i civilsamfundet står åbne for dem, der ønsker at engagere sig.
Der er således ingen – og jeg gentager ingen – undskyldning for at søge at gennemtvinge egne holdninger på udemokratisk vis.
Socialdemokraternes holdning til ekstremisme er således helt klar.
Vi vil ikke acceptere det lille mindretal, der udfordrer det danske demokrati, lov og orden, og som ikke ønsker at bidrage til det danske fællesskab, og derfor har vi styrket indsatsen over for parallelle retssamfund og antidemokratiske bevægelser, over for ekstremisme og over for tvangsægteskaber.
Skal vi ekstremisme til livs, er der brug for en flerstrenget indsats.
Det handler om at tilvejebringe og dele den nødvendige viden, det handler om at forebygge, og det handler om at sætte ind politimæssigt.
Regeringen har allerede taget en lang række initiativer for at styrke den danske indsats mod ekstremisme.
Social- og integrationsministeren har sat fokus på at løfte vidensniveauet om ekstremisme gennem en samarbejdsaftale med SFI.
Den går netop ud på at kortlægge antidemokratiske og ekstremistiske miljøer i Danmark.
Kortlægningen skal sikre øget viden om bl.a. miljøernes organisering og rekrutteringsmetoder.
På forebyggelsessiden har social- og integrationsministeren i samarbejde med PET gennemført en række kurser for medarbejdere i det kriminalpræventive SSP-samarbejde mellem skoler, sociale myndigheder og politi for derved at ruste medarbejderne til at håndtere og forebygge problemer med ekstremisme lokalt.
Dette koncept involverer mentorer, det involverer forældrenetværk og rollemodeller.
Det er også værd at notere, at social- og integrationsministeren i juli 2012 præsenterede en ny strategi mod æresrelaterede konflikter.
Strategien indeholder mere end 30 konkrete initiativer, der skal hjælpe unge mænd og kvinder, som oplever social kontrol, tvangsægteskaber, genopdragelsesrejser og andre æresrelaterede konflikter med familien.
Det er også udgangspunktet for det lovforslag, som regeringen har fremsat om at hæve strafferammen til det dobbelte, nemlig fra 2 til 4 år, for ulovlig tvang i forbindelse med religiøse vielser uden borgerlig gyldighed.
Og i forhold til den aktuelle indsats mod bander har vi en indsats i dag, der er på det højeste
nogen sinde
Alene siden januar har politiet gennemført mere end 1.400 visitationer og beslaglagt store mængder af skydevåben og ammunition.
I regeringen har vi fra starten haft fokus på at gøre livet så svært som muligt for bander og for rockere.
Derfor har vi ikke blot videreført bandeenheden Task Force Øst, men også etableret en taskforce mere, nemlig Task Force Vest, som dækker området vest for Storebælt.
Alt i alt er der altså tale om en massiv indsats, der helt grundlæggende bunder i, at vi ikke vil acceptere en ekstrem og kriminel adfærd.
Samlet set er det socialdemokraternes opfattelse, at regeringen fører en meget ambitiøs og meget aktiv indsats mod ekstremisme i alle dens afskygninger, og at der vil blive taget de fornødne skridt for at komme problemet til livs.
Jeg vil derfor på vegne af Socialdemokraterne, Radikale, SF og Enhedslisten oplæse et forslag til vedtagelse.
Forslag til vedtagelse
»Folketinget konstaterer, at alle former for ekstremisme, hvor enkeltpersoner eller grupper forsøger at fremme deres holdninger gennem eksempelvis vold og trusler over for andre, udgør en trussel mod vores demokrati.
Folketinget finder, at ekstremisme mest effektivt bekæmpes med en bredspektret indsats, som både omfatter præventive tiltag og effektiv håndhævelse af de gældende regler.
Folketinget noterer sig med tilfredshed, at regeringen prioriterer indsatsen mod ekstremisme højt, og at regeringen har iværksat en række præventive tiltag, ligesom et tæt myndighedssamarbejde sikrer, at der arbejdes med at identificere, forebygge, efterforske og modvirke alle former for voldelig ekstremisme.
Folketinget noterer sig endvidere, at regeringen har igangsat en kortlægning af grupperinger, som modarbejder det danske demokrati, med henblik på at konkretisere og tilpasse den forebyggende indsats over for ekstremistiske grupper og skabe grundlag for at vurdere, hvilke nye indsatser der måtte være brug for.
Jeg skal hilse fra Enhedslisten og fra SF og sige, at de bakker op.